Қаңтар оқиғасы кезінде 4 жасар Айкөркемді өлтірді деп айыпталған Арман Жұман 7 жылға сотталды
DATE: 16:51, 28 Наурыз 2024 | GMT +5
TITLE: Қаңтар оқиғасы кезінде 4 жасар Айкөркемді өлтірді деп айыпталған Арман Жұман 7 жылға сотталды
URL: https://kaz.inform.kz/news/kantar-okigasi-keznde-4-zhasar-aykorkemd-oltrd-dep-ayiptalgan-arman-zhuman-7-zhilga-sottaldi-e98f8c/
META: DATE: 16:51, 28 Наурыз 2024 | GMT +5
TOTAL WORDS: 208
AUTHOR(S):
TEXT: ҚР Әскери сотының мәліметінше, бұған дейін бірінші сатыдағы сот әскери қызметшінің іс-әрекетінде қылмыстық құқық бұзушылық құрамының болмауына байланысты оны ақтаған. Қылмыстық іс жабық сот отырысында «құпия» белгісімен қаралған. Апелляциялық сот алқасы жәбірленуші тараптың шағымдары мен прокурордың наразылығы негізінде істі қайта қарады. Сот алқасымен анықталғаны: 2022 жылғы 7 қаңтарда сағат 19. Жұман блок-бекетінде бола тұра, оның қарамағындағы әскери қызметшілерге блок-бекетіне жақындап келе жатқан автокөлікке оқ ату туралы заңсыз бұйрық берген. Нәтижесінде алған оқ жарақаты салдарынан жас бала қайтыс болып, ал кәмелетке толмағанға 5 оқ жарақатынан денсаулығына ауыр зиян келтірілген. «Сотталушының кінәсі іс бойынша жиналған дәлелдемелермен, яғни жәбірленушілер мен куәгерлердің айғақтарымен, сот сараптамаларының қорытындылары және заттай дәлелдемелерімен дәлелденді. ҚР Әскери сотының сот алқасы ақтау үкімінің күшін жойып, жаңа айыптау үкімін шығарды. Оған сәйкес ҚК-нің 451-бабы 2-бөлігінің 1-тармағы бойынша А. Жұман кінәлі деп танылып, бас бостандығынан айырылып, 7 жылға сотталды», - деп ҚР Әскери сотының баспасөз қызметі. Сонымен қатар сот алқасы ҚР Қорғаныс министрінің атына әскери қызметшілердің жол берген заң бұзушылықтары, сондай-ақ оларды жою және одан әрі болдырмау жөнінде шаралар қабылдау үшін қылмыс жасауға ықпал еткен себептер мен жағдайлар туралы жекеше қаулы шығарды. Апелляциялық үкім заңды күшіне енді. Еске салсақ, өткен жылы қараша айында Алматы гарнизоны әскери соты Қаңтарда кішкентай Айкөркемді өлтірді деп айыпталған Арман Жұманға үкім шығарып, оны ақтаған еді
